I Bramslev Bakker er der nu åbnet op for det såkaldte viping. Det er en kombination af viking og camping, hvor man kan bo i et luksustelt opkaldt efter en konge eller dronning fra vikingetiden.

Temaet er vikingetiden, men man bliver altså ikke taget helt tilbage til de gamle dage. - Så er det jo 'the modern viking experience', og der er alt jo tilladt. For det er os alle sammen, der er vikinger, så der er jo ikke den der historiske 'vi lugter af bål', men det er mere at give en virkelig luksusoplevelse ude i naturen, forklarer, medejer af Bramslev Bakker Camping, Mads Hedegaard om konceptet viping. Med et vikingetema uden vikingeoplevelsen, kan man fristes til at spørge, om det nu hænger sammen. - Jeg synes ikke, det er et marketingsstunt. Det er ambitionen om at lave noget, der er på – nu skal man passe på med at sige det – men er på øverste, øverste, øverste hylde, som er helt unikt, siger Mads Hedegaard. Vikingetema i maden Til campingpladsen hører også en restaurant, som netop er blevet nyrenoveret. Og her har de forsøgt at trække en smule af temaet med ind. Både for øjnene, men især også for maven. - Menukortet er jo inspireret af, at man kan få ben og snobrød. Der er tænkt rigtig meget over, at det skal hænge sammen, men på 'the modern way'. Vi er ikke nede, hvor man skal kaste ben over skulderen, men man skal lade tjeneren tage det pænt ud. Selve området omkring campingpladsen er en stor del af det nye tema. Med både nyfundne mønter fra vikingetiden og byer med navne fra dengang passer det måske også meget godt ind. Og netop af den årsag er det også naturen, som spiller en stor rolle. - Det hele emmer bare af vikingetid, vi ligger lige tæt på en by, der hedder Valsgård, Hobro, Fyrkat og Mariagerfjord, som jo ligger lige bagved os – som jo bare er istid og vikingetid. Altså det emmer jo bare af gamle dage, fortæller Mads Hedegaard. Viping eller glamping? Men hvordan skiller viping sig ud? For i forvejen findes fænomenet glamping. De to moderne og mere luksusprægede muligheder har da også sine ligheder. Og så alligevel ikke, hvis man spørger Mads Hedegaard. - Forskellen på viping og glamping er, at vi har forsøgt at tage det fra hotel og til viping, hvorimod glamping er, hvor man tager det fra camping og til glamping. Indtil videre har de cirka 50 telte, som kan sættes op - kun 16 er oppe nu.